## Educació quadruplica en dos anys l’acreditació de competències professionals adquirides per l’experiència o formació no formal

*** S’ha passat de les 22.978 acreditacions acumulades en 2022 a les 98.977 en 2024
* L’exempció de taxes i l’increment del nombre de comissions d’acreditació en centres d’FP han sigut claus**

La Conselleria d’Educació, Cultura, Universitats i Ocupació ha multiplicat per quatre l’acreditació de competències professionals adquirides per l’experiència o formació no formal en els últims dos anys gràcies al programa Acredita.

En 2022 es va arribar a les 22.978 acreditacions acumulades a la Comunitat Valenciana i s’ha passat a 98.977 acreditacions en 2024. D’estes, 75.999 s’han aconseguit en els últims 18 mesos, la qual cosa indica l’interés suscitat per este programa.

La directora general de Formació Professional, Marta Armendia, ha destacat que la Conselleria d’Educació “ha apostat per donar l’impuls definitiu al compromís de la Generalitat amb la necessitat d’acreditar professionalment milers i milers de treballadors qualificats que no tenen cap tipus de titulació”.

“Esta acreditació permetrà millorar les possibilitats d’ocupació i de formació. Per a l’impuls de les acreditacions ha sigut clau l’exempció de taxes del procediment, així com incrementar el nombre de comissions d’acreditació en els centres d’FP” ha afegit la directora general.

A la Comunitat Valenciana s’han creat 254 comissions d’acreditació, de les quals 91 estan a Alacant, 138 a València i 25 a Castelló.

Quant a les acreditacions per famílies professionals, hi ha una demanda molt alta a acreditar unitats de competència de la família d’Administració i Gestió; Servicis Socioculturals i a la Comunitat; Imatge Personal i Comerç i Màrqueting.

Així mateix, estan adquirint gran importància les famílies d’Electricitat i Electrònica; Hostaleria i Turisme; Seguretat i Medi Ambient; i Transport i Manteniment de Vehicles.

El procediment d’acreditació d’unitats de competència està exempt de qualsevol taxa per a la ciutadania, ja que és finançat per fons MRR almenys fins al 31 de desembre de 2025.

El Programa Acredita facilita a les persones que han adquirit els seus coneixements professionals, desenrotllant una activitat laboral i no tenen titulació, obtindre, després d’unes proves concretes, una acreditació amb validesa en tot el territori nacional. A més, es facilita orientacions sobre formació complementària amb la qual es pot obtindre el títol de Formació Professional o el certificat de Professionalitat.

Fecha: 22/01/2025